Dan ix-xahar aħna ta' Gwida.mt, kellna ċ-ċans li nitkellmu ma' Nadia Cauchi li hi inkarigata mill-Kura Residenzjali fi ħdan l-Anzjanità Attiva u Kura fil-Komunità. Hi kellmitna dwar x'wieħed għandu jagħmel biex japplika sabiex jidħol f'waħda minn dawn id-djar u fetħet aktar dwar xi ħsibijiet li jkollhom l-anzjani u l-qraba tagħhom dwar din il-bidla drastika fil-ħajja tagħhom. Nadia qaltilna li, "l-anzjani li għandhom 'il fuq minn sittin sena u li l-kundizzjoni ta' saħħithom ma tippermettix aktar li jibqgħu jgħixu fil-komunità, huma eliġibbli li japplikaw biex jidħlu ġewwa dar tal-anzjani." Waħda mill-iktar preokkupazzjonijiet li jkollhom l-anzjani u anke l-qraba tagħhom hi li dawn ikunu jridu jaddattaw ruħhom f'ambjent ġdid u f'komunità differenti minn dik li dejjem għexu fiha. Din taf tkun ta' sfida, iżda l-carers u l-istaff jagħmlu mill-aħjar biex jgħinu lill-anzjani jħossuhom komdi ladarba jidħlu f'waħda minn dawn id-djar. Biex l-anzjani u l-qraba tagħhom iserrħu rashom, Nadia qaltilna li, "jkunu mistiedna jagħmlu żjara ta' orjentazzjoni u jkunu jistgħu jistaqsu kull mistoqsija li jkun hemm bżonn." Barra minn hekk, hi spjegatilna wkoll li l-maniġment tad-dar jitkellem mal-anzjan u l-qraba tiegħu u jispjegawlhom li ġewwa d-dar tal-anzjani ser isib l-għajnuna u l-kura meħtieġa f'kull ħin." Fid-Djar Residenzjali hemm ħafna faċilitajiet li jinkludu: kamra tal-banju bl- en suite , sistema ta' sejħa għall-għajnuna f'każ ta' emerġenza, arja kkundizzjonata, telefon f'kull kamra għal telefonati li jidħlu minn barra u għal telefonati interni, u Wi-Fi għall-inqas fil-postijiet komuni. Hemm ukoll kmamar komunitarji bħal kmamar tal-pranzu, kmamar ta' rikreazzjoni, u kamra bit-TV. Is-servizzi jinkludu l-provediment ta' infermiera , u servizzi oħra ta' kura, kif ukoll il-provediment ta' Allied Health Services . Dawn is-servizzi jinkludu s-servizz ta' tim ta' professjonisti mill-Allied Health li jinkludu servizzi ta' fiżjoterapija, occupational therapy, speech therapy u podjatrija. Servizzi oħra huma l-psikoterapija, il-konsulenza ġerjatrika u s-servizz ta' dijetetiku. Dawn is-servizzi speċjali huma disponibbli permezz ta' referta mit-tabib jew mill-Maniġment tad-Dar Residenzjali. Dan kollu jiddependi fuq il-bżonnijiet tar-resident. Ir-residenti jkunu pprovduti b'ikliet kuljum li jinkludu kolazzjon, ikla ta' waranofsinhar u pranzu, servizzi ta' tindif, servizzi ta' uffiċċju ta' front desk, u servizzi konnessi mal-kura tax-xagħar. Nadia żżid tgħidilna li l-anzjan jiġi mħeġġeġ biex jipparteċipa fl-attivitajiet ta' kuljum li jsiru fid-dar sabiex jibqa' attiv. Uħud mill-attivitajiet li jiġu organizzati huma sessjonijiet ta’ arti u krafts, sessjonijiet ta’ eżerċizzji fiżiċi u anke ħruġ kulturali. Dan żgur li hu benefiċċju mill-isbaħ għal dawk kollha li jidħlu ġo waħda mid-djar li hawn f’pajjiżna. Kif konna qed nitkellmu, staqsejnieha wkoll x’dokumenti wieħed għandu bżonn sabiex japplika. Hi qaltilna li l-ewwel ikun hemm bżonn li t-tabib personali tiegħek jimla applikazzjoni li wieħed jista’ jiġbor mill-Kunsill Lokali jew inkella miċ-Ċentru Servizz Anzjan li jinsab fi 3, Triq Żekka, il-Belt Valletta. Meta din l-applikazzjoni timtela, tista’ tibgħatha bil-posta lil Ċentru Servizz Anzjan . Wieħed jista’ wkoll imur hu personalment u jagħti l-applikazzjoni hemmhekk. Jekk ma tixtieqx dan l-iskariġġ, wieħed jista’ jżur is-sit elettroniku www.activeageing.gov.mt sabiex iniżżel il-formola u jimlieha online. Mistoqsija li ħafna jistaqsu hi fuq liema bażi anzjan ikun assenjat f’dar tal-anzjani. Ġie spjegat lilna li tim multi-dixxiplinarju jagħmel assessjar tal-anzjan. L-għan tal-assessjar hu li jiddetermina l-livell ta’ kura li l-anzjan ikollu bżonn biex b’hekk tiġi assenjata dar tal-anzjani li tkun ideali għall-kura u l-bżonnijiet tal-applikant. L-assessjar jindika wkoll il-livell ta’ prijorità. It-tim multi-dixxiplinarju jikkonsisti f’tobba, infermieri, terapisti u ħaddiema soċjali. F’każ fejn l-applikant ma jistax iħalli d-dar tiegħu minħabba mard jew korriment, l-assessjar ikun skedat biex isir fl-istess residenza tal-applikant. Matul l-assessjar jingħataw ukoll pariri dwar servizzi neċessarji li huma aċċessibbli fi ħdan il-komunità. Ix-xewqa ta’ ħafna tkun li l-anzjani jinżammu viċin il-qraba tagħhom. Nadia qaltilna li huma jagħmlu ħilithom kollha biex jakkomodaw kull rikjesta li jkun hemm, iżda dan jiddependi wkoll mil-livell ta’ kura li l-anzjan ikollu bżonn. Huwa ferm importanti li l-anzjani jaċċettaw il-kura u l-għajnuna li jkollhom bżonn, sabiex l-anzjan jibqa’ jgħix b’dinjità mil-lat ta’ kura personali. Barra minn hekk, importanti wkoll li l-anzjan jibqa’ attiv f’ambjent sikur. Dawn huma kollha elementi li kultant ma tantx naħsbu dwarhom iżda huma tassew importanti fil-ħajja tal-lum. L-anzjani dejjem jixirqilhom l-aqwa u l-aħjar possibbli. Għal min m’għandux aċċess għall-internet u jixtieq informazzjoni fuq servizzi oħra offruti mill-Anzjanità Attiva u Kura fil-Komunità, wieħed jista’ jċempel lil Ċentru Servizz Anzjan fuq in-numru 2278 8800. Miktub Minn Iħobb il-lingwa Maltija u jsegwi b’mod attiv ix-xena mużikali lokali. Id-dinja tal-ispettaklu taffaxxinah u l-għaxqa tiegħu jara xows differenti. Biex jirrilassa Emil jieħu gost imur ħdejn il-baħar u fil-kampanja, hemm isib ftit kwiet ’il bogħod mill-ġenn. Bosta Jsellmu L-Omm Ta' Żewġt Itfal Li Ġiet Nieqsa Fl-Età Ta' 39 Sena "Ninsab Emozzjonata Wisq… Kellha Tkun Baby Girl Li Due Date Tagħha Biex Titwieled Kellu Jkun Ġimgħa Qabel Il-Milied" Bil-Filmat: "Jien Batejt… Ilni 20 Sena Biex Qrajt L-Aħbarijiet… Dik Tweġġagħni Ħafna" - Maria La Barokka Bil-Filmat: X'Inhi R-Raġuni Għaliex It-Tumble Dryer Hi Rrakkomandata Aktar Fi Żmien Ta' Pandemija?